जानकार बोले- बीरबल की हत्या नहीं हुई, गद्दी के लिए सलीम ने फुड़वा दी थीं बेटे खुसरो की आंखें
Taj Reign of Revenge - How Much of Taj Season 2 based on true events? सीरीज ताज का दूसरा पार्ट 12 मई को स्ट्रीम पर हो गया है। इस सीरीज में अकबर की जिंदगी के आखिरी सालों को दिखाया गया, जिसमें राजगद्दी के वारिस के लिए लड़ाई होती हैं।
सीरीज ताज का दूसरा पार्ट 12 मई को स्ट्रीम पर हो गया है। इस सीरीज में अकबर की जिंदगी के आखिरी सालों को दिखाया गया, जिसमें राजगद्दी के वारिस के लिए लड़ाई होती हैं।
अकबर और सलीम (जहांगीर) की जिंदगी पर हमने बनारस हिंदू विश्वविद्यालय में हिस्ट्री के असिस्टेंट प्रोफेसर सत्यपाल यादव और जहांगीर पर एक किताब लिख चुकीं राइटर पार्वती शर्मा से बात की और ये जाना कि सीरीज में दिखाए गए घटनाक्रम कितने सच्चे और फिक्शनल हैं।
सबसे पहले बात अकबर और उनके तीन बेटों के बारे में- 
अकबर के पास सब कुछ था सिवाय एक बेटे के। 27 साल की उम्र तक वो बेटे के लिए तरसते रहे। 1564 में उन्हें दो बेटे हसन और हुसैन हुए थे, लेकिन पैदा होने के कुछ समय बाद उनकी मौत हो गई। एक दिन अकबर को किसी ने फतेहपुर सीकरी के शेख सलीम चिश्ती के बारे में बताया और कहा कि उनके आशीर्वाद से उन्हें बच्चे जरूर हो जाएंगे।
अकबर ने उनसे मुलाकात की और उन्हें तीन बेटे होने का वरदान मिला। कुछ दिनों बाद ही शेख सलीम चिश्ती के आशीर्वाद से हरका बाई (जिन्हें हम जोधा बाई के नाम से जानते हैं) गर्भवती हुईं। अकबर को पहला बेटा सलीम हुआ। कुछ साल बाद उन्हें दो और बेटे, शाह मुराद और दानियाल हुए।
दानियाल अकबर और अनारकली का बेटा था! 
ताज सीरीज के पहले पार्ट में दिखाया गया कि अनारकली, जो एक मामूली कनीज थी, उसे अकबर ने कई साल तक अपने हरम में एक कनीज के रूप में छिपा कर रखे थे, जिससे बाद में दानियाल का जन्म होता है। अकबर ये बात दानियाल को नहीं पता चलने देते कि अनारकली ही उसकी मां है।
बनारस हिंदू विश्वविद्यालय में हिस्ट्री के असिस्टेंट प्रोफेसर सत्यपाल यादव बताते हैं, अकबर की मौत के 3 साल बाद 1608 में विलियम फिच नाम का एक व्यापारी भारत दौरे पर आया था। उसने अपनी किताब में लिखा है कि अनारकली और अकबर के बीच रिश्ता था और दानियाल उन्हीं का बेटा था। इस एक किताब के अलावा इतिहास में कहीं भी इस बात का कोई जिक्र नहीं है।
प्रो. यादव कहते हैं, बाकी इतिहासकारों के मुताबिक, दानियाल अकबर की किन्हीं प्रमुख रानियों की संतान नहीं बल्कि उनके हरम की किसी उपरानी का बेटा था। ठीक वैसे ही शाह मुराद भी किसी उपरानी का बेटा था। इन दोनों की मां का उल्लेख इतिहास में कहीं नहीं है। बस इतना दावा किया है कि पहले दानियाल को जोधा बाई की मां ने पाला, फिर दानियाल और शाह मुराद को भी पालने का काम जोधा बाई ने किया।
प्रोफेसर सत्यपाल ने ये बताया कि लाहौर में सलीम और अनारकली का मकबरा एक साथ है। अगर अनारकली का अकबर के साथ रिश्ता होता, तब ये मकबरा बनता ही नहीं। अनारकली का सिर्फ सलीम के साथ रिश्ता था, दोनों एक दूसरे को बहुत चाहते थे, लेकिन एक मामूली कनीज होने के कारण अकबर इस रिश्ते के खिलाफ थे।
अनारकली की हत्या बेटे दानियाल ने की?
सीरीज के मुताबिक, जब सलीम और अनारकली के रिश्ते से परेशान होकर अकबर ने अनारकली को दीवार में चुनवाने का आदेश दिया, जहां पर एक गुप्त सुरंग के रास्ते वो बाहर निकल जाती है। जंगल में अकबर के करीबी माने जाने वाले बदायूंनी की मदद से दानियाल उसे सलीम की नजरों के सामने मार देता है।
प्रोफेसर सत्यपाल ने ये बताया, दानियाल ने अनारकली की हत्या नहीं की थी। अकबर के चुनवाने से ही अनारकली की हत्या हुई थी।
क्या बेटे शाह मुराद की हत्या अकबर के करीबी अबुल फजल ने की?
किताब ‘एन इंटिमेट पोर्ट्रेट ऑफ अ ग्रेट मुगल जहांगीर’ की राइटर पार्वती शर्मा और प्रोफेसर सत्यपाल, दोनों ने इस बात का खंडन किया है। प्रोफेसर ने बताया, इतिहास में शाह मुराद की हत्या और आकस्मिक मौत, दोनों का दावा किया जाता है। आकस्मिक मौत की वजह उसका अधिक शराब पीना बताया जाता है।
इस पर राइटर पार्वती शर्मा कहती हैं, अकबर ने शाह मुराद को दक्कन युद्ध पर भेजा था। वो बहुत शराब पीता था, जिस वजह से वो बहुत कमजोर हो गया था। अधिक शराब पीना उसकी मौत का कारण बना। उसकी मौत के तुरंत पहले ही वहां अकबर के कहने पर अबुल फजल फजल गया था, लेकिन दोनों को इस बात की जानकारी नहीं थी कि शाह मुराद मर चुका है। अबुल फजल वहां जाना नहीं चाहता था, लेकिन सलीम की कुछ चालाकियों की वजह से उसे वहां जाना पड़ा।
एक इतिहासकार ने लिखा था कि शायद शाह मुराद की हत्या की गई थी, जिसमें सलीम शामिल था। हत्या का संदेह पुर्तगाली लोगों पर भी था क्योंकि शाह मुराद दक्कन युद्ध के दौरान तेजी से गोवा की तरफ बढ़ रहा था।
दानियाल और अकबर के भाई मिर्जा हाकिम पर लगा बीरबल को मारने का इल्जाम
सीरीज में दिखाया गया कि दानियाल की मदद से अकबर का भाई मिर्जा हाकिम बीरबल की हत्या कर देता है। इस बात को नकारते हुए राइटर पार्वती शर्मा कहती हैं कि नॉर्थ-वेस्ट के एक युद्ध में बीरबल मारे गए थे।
वो ये भी कहती हैं, बीरबल को अकबर बहुत मानते थे। वो अकेले ऐसे शख्स से थे, जिससे शायद ही कभी अकबर नाराज हुए हों। अगर उनकी हत्या हुई होती, तो अकबर पक्का इस बात का पता लगाते कि हत्यारा कौन है और उसे कभी माफ भी नहीं करते।
ऐसा देखा गया था जब सलीम ने वीरसिंह बुंदेला की मदद से अबुल फजल की हत्या करवा दी थी, तब अकबर ने उन्हें जिंदगी भर इस चीज के माफ नहीं किया था, क्योंकि अबुल फजल भी अकबर के बहुत करीबी थे।
सलीम के बेटे खुसरो की परवरिश अकबर की बीवी रुकैया ने की थी
सीरीज में दिखाए गए इस फैक्ट पर राइटर पार्वती शर्मा कहती हैं, मानबाई (सलीम की पत्नी) की मानसिक स्थिति ठीक नहीं थी। हालांकि इसके बावजूद अपने बेटे खुसरो की परवरिश मानबाई ने ही की थी। परिवार में अधिक क्लेश की वजह से कुछ समय बाद मानबाई ने खुदकुशी कर ली थी।
सीरीज के अगले पार्ट में जैसा दिखाया जाएगा कि खुसरो अपने पिता सलीम से राजगद्दी के लिए बगावत करते है, वो बिल्कुल सही बात है।
इस पर प्रोफेसर सत्यपाल कहते हैं, शाह मुराद और दानियाल की मौत के बाद सिर्फ सलीम की जिंदा बचते हैं, लेकिन अकबर उनको शहंशाह बनाने के बारे में बिल्कुल विचार नहीं करते थे। वजह ये थी कि वो हमेशा शराब के नशे में डूबे रहते थे। वहीं सलीम के बेटे खुसरो को अकबर राजगद्दी पर बैठाना चाहते थे। उन्होंने इस बात पर सबके सामने मुहर भी लगा दी थी कि खुसरो ही उनके अगले वारिस होंगे, लेकिन मां हमीदा बानो और कुछ करीबियों की वजह से उन्हें अपना ये फैसला बदलना पड़ता है। फिर वो सलीम को शहंशाह बनाने की घोषणा करते हैं।
इस बात से नाराज होकर सलीम के खिलाफ खुसरो बगावत कर देता है, जिस वजह से उसको कैद कर लिया जाता था। हालांकि, बाद में वो सिपाहियों को चकमा देकर कैद से भागने में कामयाब हो जाता है। फिर दोबारा उसे पकड़ लिया जाता है, लेकिन इस बार सलीम के कहने पर उसकी आंखें फोड़ दी जाती हैं।